วันสุดท้ายของการจัดงาน Thailand International Seed Trade 2019  บรรยากาศเป็นไปอย่างคึกคัก
วันสุดท้ายของการจัดงาน Thailand International Seed Trade 2019 ณ โรงแรมเซ็นทารา แกรนด์ แอท เซ็นทรัลเวิล์ด กรุงเทพฯ บรรยากาศเป็นไปอย่างคึกคักนายชัยฤกษ์ สงวนทรัพยากร นายกสมาคมการค้าเมล็ดพันธุ์ไทย เปิดเผยว่า ในปีนี้สมาคมฯ ร่วมกับกรมวิชาการเกษตรและสำนักงานพัฒนาวิทยาศาสตร์และเทคโนโลยีแห่งชาติ (สวทช.) จัดงาน Thailand International Seed Trade 2019 ซึ่งขึ้นเป็นครั้งแรกในประเทศไทย เพื่อส่งเสริมอุตสาหกรรมเมล็ดพันธุ์และธุรกิจที่เกี่ยวข้องของประเทศและภูมิภาคต่างๆ รวมถึงการดูแลรักษาอุปกรณ์ เครื่องมือ เครื่องจักร เทคโนโลยีการผลิต บรรจุภัณฑ์และปัจจัยการผลิตที่เกี่ยวข้อง ระหว่างวันที่ 13-14 กันยายน 2562 ณ โรงแรมเซ็นทารา แกรนด์ แอท เซ็นทรัลเวิล์ด กรุงเทพฯในส่วนของบรรยากาศการจัดงานตลอดทั้งวันนี้เป็นไปอย่างคึกคัก มีผู้ประกอบการเมล็ดพันธุ์ขนาดย่อม (SME) ของไทยพบปะคู่ค้าทางธุรกิจทั้งในและต่างประเทศอย่างต่อเนื่อง รวม 50 บริษัทจาก 13 ประเทศ ซึ่งจะช่วยสร้างความมั่นคงด้านอาหาร และยกระดับความสามารถในการผลิต ตลอดจนสร้างความเชื่อมั่นคุณภาพผลิตผลทางการเกษตรและเมล็ดพันธุ์ไทยในระดับนานาชาติได้เร็วยิ่งขึ้น นอกจากนี้ ภายในงานยังมีการแลกเปลี่ยนความรู้ด้านการผลิต การปรับปรุงพันธุ์ รวมทั้งการบริหารจัดการและการตรวจป้องกันโรคพืช โดยผู้เชี่ยวชาญจากต่างประเทศอีกด้วย ซึ่งถือว่าการจัดงานในครั้งนี้ได้รับผลตอบรับและประสบความสำเร็จเป็นอย่างดี สอดคล้องกับนโยบายของกระทรวงเกษตรและสหกรณ์ในการผลักดันให้ประเทศไทยเป็นศูนย์กลางเมล็ดพันธุ์ (Seed Hub)สำหรับสถานการณ์เมล็ดพันธุ์ในปีนี้ไม่ขยายตัวมากนัก เนื่องจากมีการผลิตที่ลดลง รวมทั้งปัญหาภัยธรรมชาติ เช่น น้ำท่วมในภาคอีสาน ส่วนแหล่งผลิตเมล็ดพันธุ์ที่สำคัญในประเทศ ประกอบด้วย ภาคอีสานตอนบน ได้แก่ จังหวัดหนองคาย อุบลราชธานี ขอนแก่น ภาคอีสานตอนล่าง ได้แก่ จังหวัดสกลนคร และนครพนม และที่ภาคเหนือ ได้แก่ จังหวัดเชียงใหม่ ลำปาง ลำพูน และน่าน ขณะที่การส่งออกเมล็ดพันธุ์ เวียดนามเป็นประเทศในอาเซียนที่มีการส่งออกมากที่สุด รองลงมาคือ ญี่ปุ่น สหภาพยุโรป และอเมริกา โดยเมล็ดพันธุ์ที่ส่งออกร้อยละ 30 เป็นข้าวโพด และที่มากที่สุดคือเมล็ดพันธุ์มะเขือเทศ พริก ตระกูลมะเขือ และแตง